Mei | 2012 | Slakkelak
Vandag het my lewe iets beteken…
Posted on 27 Mei 2012 by Slakkelak
… want ek het 'n klein bydrae gelewer tot die aanteken van biodiversiteit in ons land!
Ek het gister die pragtigste tor gekry toe ek gaan stap het, dadelik afgeneem en netnou op die iSpot biodiversiteit webblad geplaas.
Volgens 'n kenner op die gebied van torre is die spesie nie veronderstel om in my omgewing voor te kom nie. Die insek was reeds dood toe ek hom gekry het, en ek het hom nou in 'n houertjie op my studeertafel waar hy 'n ereplekkie sal beklee as een van my kosbare besittings.
Taurhina splendens (Regal Fruit Chafer)
Categories: Biodiversiteit op die plaas, Plaaslewe	| Sleutelwoordw: Regal Fruit Chafer,Taurhina splendens	| 2 Kommentaar
Ek jaag daai wildehond…
Posted on 17 Mei 2012 by Slakkelak
Wanneer ek kombuis toe stap dan byt die ding my aan my skeen. Wanneer ek buitentoe wil stap dan spring die dêm ding teen my op. Wanneer ek werk toe gaan dan beloer die ding my belustig om elke hoek. Wanneer ek my oë toemaak om te slaap dan kweel die ding verdomp my nagmerries vol.
Maar vir jou wildeswartdêmhond, ek skrik nie vir jou nie. Ek ken jou soort.
Voertsek man. Voertsek.
Hou op om te lol met my.
Ek verjaag daai wildehond met besig bly…
Categories: Biodiversiteit op die plaas, Slakgedagtes	| 2 Kommentaar
As jy my gaan vaskeer gaan ek spring…
Posted on 16 Mei 2012 by Slakkelak
Dis geen geheim dat ek die ander organismes op my plaas respekteer nie. Maar soms druk mens hulle ook maar te ver in jou poging om hulle met jou ander oog vas te vang.
Met Annerine se troue wou skoonsus Annemarie die horriepiep kry oor 'n onskuldige Suidelike skuimnespadda wat die stort in die houtbadkamer met haar wou deel. Ons pogings om haar te oortuig dat hulle gewoonlik nie sommer op jou sal spring nie, het haar natuurlik glad nie oortuig nie…
Maar nou ja… gewoonlik is ook maar 'n relatiewe begrip…
Toe ek uiteindelik onthou om hom te gaan afneem, het ek die ander gedeelte van gewoonlik ervaar.
Ek het die ou gekarring vir 'n beter hoek met my derde oog, toe hy besluit al waarheen hy nou kan gaan is reguit in my gesig in… en kerplaks daar kleef die ding toe my hele gesig vol! Die lyf het my hele brilarea vol gesit met daai klewerige pootjies op my voorkop en op my neus.
Ek kon maar net lag vir myself, want gril die doen ek nie vir paddas en goggas nie! Ek is net spyt ek het nie die kamera omgedraai en dit op myself gerig nie.
En so het ons nie vir Annemarie gejok nie, hulle spring net wanneer jy aan hulle karring, dis verseker!
Gaan maak gerus 'n draai by my ander blog waar ek al my maatjies met die wêreld deel.
Categories: Lekker lag	| Sleutelwoordw: Southern foamnest frog,Suidelike skuimnespadda	| 4 Kommentaar
Posted on 13 Mei 2012 by Slakkelak
Daar is nie 'n manier waarop ek in een klein bloggie kan hulde bring aan my ma nie. Daarom is ek besig met 'n boek oor haar lewe… 'n dankie-sê geskenk vir haar, want haar lewe is iets om te deel met ander.
Dankie Ma, in elk geval.
'n Blommetjie uit my veld vir Ma
Damesvingertjies bring heimwee in my hart
Weet jy wat 'n Damesvingertjie is?
Dis ietsie uit my kinderdae wat min mense ken… en my oë het vol trane geskiet toe my vriendin Bianca vir my laasweek 'n paartjies uit haar tuin gebring het.
Net effentjies langer as my vriendin se wysvinger
Dis die heerlikste piesankies met 'n delikate soet-gemeng-met-bietjie-suur smaak. Wanneer hulle baie ryp is het dit 'n effense glibberigheid, nie melerig soos winkelpiesangs nie. Hulle het baie dun skilletjies en al is daar 'n swart kol op die skil soos die enetjie hierbo, is die vrug binne nog vars. So is hulle op hulle lekkerste…
Dit het my sommer laat verlang na my vriendin Christelle in Pretoria wat weer altyd vir my 'n granaat uit haar tuin gebring het.